Birthe Skaarup (DF), 2004-04-14:
Socialdemokraterne peger på, at sundhedsvæsenet i disse år gennemgår store forandringer, og det kan vi i Dansk Folkeparti kun være enige i.
Vi kan også være enige i, at kvaliteten i sundhedsvæsenet bør der naturligvis ikke gås på kompromis med. Desværre har udviklingen vist, at flere amter har følt sig foranlediget til at lukke en række sygehuse og skadestuer, og på den baggrund har borgerne nogle steder i landet fået langt til et behandlingstilbud.
Konsekvenserne er, at de skal fragtes lang tid, før de kommer under behandling, en konsekvens, som vi i Dansk Folkeparti ikke ligefrem har været positive over for.
Socialdemokraterne har naturligvis ret i, at man bør tage op til overvejelse, om den akutte medicinske indsats nu også fungerer og er effektiv nok.
Vi mener også i Dansk Folkeparti, at det er af stor betydning, når en borger rammes af akut sygdom eller kommer ud for en ulykke, at hjælpen kommer prompte.
Nu står vi jo som sagt over for en større omlægning - som andre også har været inde på - af den kommunale og amtskommunale struktur.
Ingen ved i denne stund, hvorledes vort sygehusvæsen bliver forankret i den nye struktur, og derfor bør vi jo ikke tage forhastede beslutninger - for
hvad skal der satses på?
Ingen tvivl om, at når den akutte modtagelse af patienterne skæres ned, skal der sættes ind på andre områder, og andre områder er den præhospitale indsats, der skal højnes endnu mere end hidtil.
Selv om man via bekendtgørelsen fra 2000 om den præhospitale behandling, hvor de præhospitale ledere i amterne blev nøglepersoner, fastlagde den nye ambulanceredderuddannelse med forskellige niveauer, 1, 2 og 3, så er der ingen tvivl om, at vi har et ambulancepersonale med en god faglig viden og med en praktisk erfaring.
Jeg har selv deltaget i sådan en lægeambulance et døgn, og det var utroligt, hvad lægeambulancen kunne formidle.
Det er sådan, at når man får patienten med ind på hospitalet, kan man komme med forskellige undersøgelser, og derved spares der også tid på hospitalet.
I Århus Amt har det vist sig, at lægeambulancen færdigbehandler 25 pct. af patienterne på stedet, og det bør man tage til efterretning.
Man kunne naturligvis også forestille sig at bruge helikoptere til sygetransport.
De kunne stå for den flyvende patienttransport, som Sønderjyllands Amt tilsyneladende påtænker at indføre.
En række læger fra Rigshospitalet og Århussygehuse efterlyser netop et helikopterberedskab, der kan være til rådighed, i takt med at amterne nedlægger akutberedskaber og skadestuer.
Socialdemokraterne gør opmærksom på flere ting, som skal indgå i udarbejdelsen af en landsdækkende plan, bl.a. responstiderne, hvor de naturligvis afhænger af, hvor langt man bor fra et beredskab.
Men alt det kommer vi jo til at skulle tage stilling til, når vi ser, hvordan strukturen bliver i Danmark. Jeg hilser Socialdemokraternes forslag velkommen.
Jeg synes, det er udmærket, at vi får en debat om det, at vi får en opgradering af, hvordan tingene ser ud i øjeblikket.
Der skal ikke herske nogen tvivl om, at vi i den fremtidige struktur her i landet som sagt skal satse på at planlægge nye akutberedskabsindsatser.
Jeg kan ikke lade være med at sige, at oplæring af førstehjælp for befolkningen mener jeg kan være et af de områder, som der skal satses og bør satses på.